《游西池》
魏晋·谢混

悟彼蟋蟀唱，信此劳者歌。
有来岂不疾，良游常蹉跎。
逍遥越城肆，愿言屡经过。
回阡被陵阙，高台眺飞霞。
惠风荡繁囿，白云屯曾阿。
景昃鸣禽集，水木湛清华。
褰裳顺兰沚，徙倚引芳柯。
美人愆岁月，迟暮独如何？
无为牵所思，南荣戒其多。

作者简介：（?—412）东晋陈郡人，字叔源，小字益寿。谢安孙。孝武帝婿。少有美誉，善属文。袭父爵。累迁中书令、尚书左仆射。坐党刘毅，为刘裕所杀。